b'\n_START_ARTICLE_\nNovinka\n_START_SECTION_\nMaantiede ja asutus\n_START_PARAGRAPH_\nNovinkan kunnan pinta-ala on 464,06 neli\xc3\xb6kilometri\xc3\xa4. Se rajoittuu pohjoisessa Kontupohjan piirin Tedj\xc3\xa4rven ja luoteessa Kontupohjan kuntiin sek\xc3\xa4 muualla \xc3\x84\xc3\xa4niseen._NEWLINE_Kunnan alueella virtaavat T\xc5\xa1apa ja T\xc5\xa1ebinka -joet. J\xc3\xa4rvi\xc3\xa4 ovat \xc3\x84\xc3\xa4nisen lis\xc3\xa4ksi Va\xc5\xa1ozero, Maloje, Nurmozero ja Gangozero. Hy\xc3\xb6tykaivannaisiin kuuluvat gabrodiabaasi, doleriitti, hiekka ja sora. Luonnonsuojelualueita ovat istutetut siperianlehtikuusi-, tervalepp\xc3\xa4- ja siperiansembramets\xc3\xa4t. Alueelle suunnitellaan \xc3\x84\xc3\xa4nisniemen luonnonpuistoa._NEWLINE_Keskuskyl\xc3\xa4n lis\xc3\xa4ksi kuntaan kuuluu yhdeks\xc3\xa4n kyl\xc3\xa4\xc3\xa4: Goly\xc5\xa1eva Novinka, Gorka, Jerkojeva Novinka, Kulmuz eli Kulmus (ven. Kulmuksa), Lukin Navolok, Pieni Hanhij\xc3\xa4rvi (Maloje Gangozero), Podgornaja, Suuri Hanhij\xc3\xa4rvi (Bol\xc5\xa1oje Gangozero) ja T\xc5\xa1obalahti eli Tsopolahti (T\xc5\xa1ebolak\xc5\xa1a).\n_START_SECTION_\nHistoria\n_START_PARAGRAPH_\nLyydil\xc3\xa4isalueen it\xc3\xa4puolella sijainneet p\xc3\xa4\xc3\xa4osin ven\xc3\xa4l\xc3\xa4istyneet Novinkan kyl\xc3\xa4t kuuluivat 1900-luvun alussa Kontupohjan volostiin ja kyl\xc3\xa4kuntaan. Ulitina Novinkassa oli vuonna 1905 35 taloa, koulu ja 274 asukasta. Neuvostoaikana perustettiin Kontupohjan piiriin kuulunut Novinkan kyl\xc3\xa4neuvosto. Sen nelj\xc3\xa4ss\xc3\xa4 asutuksessa oli vuonna 1933 800 asukasta, joista l\xc3\xa4hes kaikki olivat ven\xc3\xa4l\xc3\xa4isi\xc3\xa4. My\xc3\xb6hemmin siihen liitettiin my\xc3\xb6s Gorkan ja Kulmusin kyl\xc3\xa4neuvostot.\n_START_SECTION_\nTalous ja palvelut\n_START_PARAGRAPH_\nKunnassa toimii maatalousyritys Novinka. Ulitina Novinkassa on pieni sahalaitos. Keskuskyl\xc3\xa4n palveluihin kuuluvat alakoulu, l\xc3\xa4\xc3\xa4kint\xc3\xa4asema ja kerhotalo. Siell\xc3\xa4 on my\xc3\xb6s vuonna 2006 rakennettu tsasouna.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nPaikallisia n\xc3\xa4ht\xc3\xa4vyyksi\xc3\xa4 ovat muutamat vanhat asuintalot, 1800-luvun puoliv\xc3\xa4lissa rakennettu Gorkan kirkko sek\xc3\xa4 Kulmusin hautausmaan karsikkomets\xc3\xa4.'